*Projekts*

**Likumprojekta "Grozījums Bērnu tiesību aizsardzības likumā" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Likumprojekts "Grozījums Bērnu tiesību aizsardzības likumā" izstrādāts saskaņā ar:  1) Ministru kabineta 2015.gada 8.decembra sēdes protokola Nr.66 37.§ *"Likumprojekts "Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likums""* (TA-2143) (turpmāk – MK 08.12.2015. protokols) 5.punktu[[1]](#footnote-1);  2) 2016.gada 1.marta Ministru kabineta protokollēmuma Nr.10 58.§ "Informatīvais ziņojums "Par Latvijas kā Eiropas Savienības dalībvalsts saistību izpildi laika periodā līdz 2016.gada 31.augustam un par ierosinātajām (turpinātajām) pārkāpuma procedūru lietām pret Latviju laika periodā līdz 2016.gada 1.februārim"" (TA–295-IP) 9.punktu (attiecībā uz veselības ministram uzdotajiem uzdevumiem). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar MK 08.12.2015. protokolu Veselības ministrijai noteikts pienākums sagatavot un veselības ministram iesniegt noteiktajā kārtībā Ministru kabinetā grozījumus Bērnu tiesību aizsardzības likumā (turpmāk – BTAL).  Atbilstoši BTAL 48.pantam bērns nedrīkst smēķēt un lietot alkoholiskos dzērienus, bērnu aizliegts pakļaut alkoholisko dzērienu un tabakas dūmu ietekmei, aizliegts pārdod bērnam alkoholiskos dzērienus un tabakas izstrādājumus, un bērnam ir aizliegts strādāt darbus, kas tieši saistīti ar tabakas izstrādājumu, alkoholisko dzērienu ražošanu, izmēģināšanu, glabāšanu, lietošanu, tirdzniecību vai reklāmu.  Ņemot vērā tirgus piedāvājuma nepārtrauktu paplašinājumu, sabiedrībai, t.sk. bērniem, kļūst pieejami arvien jauni smēķēšanas produkti un ierīces, kuru darbības princips un izskats faktiski neatšķiras no smēķēšanai paredzētiem tabakas izstrādājumiem, tomēr to sastāvā var arī nebūt tabaka, un tādējādi tie nav uzskatāmi par tabakas izstrādājumiem un uz tiem neattiecas spēkā esošais regulējums.  Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likuma (turpmāk – tabakas likums) 1.panta 26.punktā definēts termins "smēķēšana", kas aptver tabakas izstrādājumu, augu smēķēšanas produktu, jaunieviestu tabakas izstrādājumu un elektronisko smēķēšanas ierīču lietošanu. Tabakas likuma 10.panta otrās daļas 1.punkts nosaka, ka smēķēt bērna klātbūtnē ir aizliegts, kā arī tabakas likuma 10.panta otrās daļas 13.punktā ir noteikts, ka smēķēt ir aizliegts bērnu atpūtas un rotaļu laukumos. Ņemot vērā augstāk minēto, BTAL 48.panta pirmā daļa ir papildināma, nosakot, ka bērns nedrīkst atrasties smēķēšanai paredzētu tabakas izstrādājumu vai augu smēķēšanas produktu dūmu vai elektronisko smēķēšanas ierīču tvaika ietekmē, un bērna klātbūtnē nedrīkst smēķēt, lai nodrošinātu bērnam no smēķēšanai paredzētu tabakas izstrādājumu vai augu smēķēšanas produktu dūmiem vai elektronisko smēķēšanas ierīču tvaika brīvu vidi.  Tāpat arī ir papildināma BTAL 48.panta otrā daļa, paplašinot ierobežojumus attiecībā uz bērnu nodarbinātību, nosakot, ka bērnam ir aizliegts strādāt darbus, kas tieši saistīti ar tabakas izstrādājumu, augu smēķēšanas produktu, elektronisko smēķēšanas ierīču vai to uzpildes tvertņu ražošanu, izmēģināšanu, glabāšanu, lietošanu, kā arī tirdzniecību vai reklāmu.  BTAL 48.panta ceturtā daļa nosaka, ka par bērna iesaistīšanu alkoholisko dzērienu lietošanā vai smēķēšanā vainīgās personas saucamas pie likumā noteiktās atbildības. Saskaņā ar BTAL 48.panta ceturtās daļas spēkā esošo redakciju par bērna iesaistīšanu smēķēšanā uzskatāma tabakas izstrādājumu nodošana bērna rīcībā. Ņemot vērā tabakas likuma 1.panta 26.punktā noteikto smēķēšanas definīciju, BTAL 48.panta ceturtā daļa ir papildināma, nosakot, ka par bērna iesaistīšanu smēķēšanā uzskatāma tabakas izstrādājumu, augu smēķēšanas produktu, elektronisko smēķēšanas ierīču vai to uzpildes tvertņu nodošana bērna rīcībā.  Ministru kabineta 2009.gada 3.februāra noteikumu Nr.108 "Normatīvo aktu projektu sagatavošanas noteikumi" 3.2.apakšpunkts nosaka, ka normatīvā akta projektā neietver normas, kas dublē tāda paša juridiskā spēka normatīvā akta tiesību normās ietverto normatīvo regulējumu. Alkoholisko dzērienu aprites likuma 6.panta otrā daļa nosaka, ka alkoholiskos dzērienus aizliegts pārdot personām, kuras ir jaunākas par 18 gadiem, un šīs personas nedrīkst tos iegādāties. Savukārt tabakas likuma 8.panta trešā daļa nosaka, ka tabakas izstrādājumus, augu smēķēšanas produktus, elektroniskās smēķēšanās ierīces un to elektronisko smēķēšanas ierīču uzpildes tvertnes aizliegts pārdot personām, kuras ir jaunākas par 18 gadiem, un šīs personas nedrīkst tos iegādāties. Ņemot vērā augstāk minēto, likumprojekts paredz izslēgt 48.panta trešo daļu, lai nedublētu normatīvā akta tiesību normās ietverto normatīvo regulējumu.  BTAL 48.panta ceturtā daļa nosaka, ka par bērna iesaistīšanu smēķēšanā vainīgās personas saucamas pie likumā noteiktās atbildības, par bērna iesaistīšanu smēķēšanā uzskatot tabakas izstrādājumu nodošanu bērna rīcībā. Saskaņā ar Starptautiskā jauniešu smēķēšanas pētījuma 2014.gada aptaujas datiem, 59,7% 13-15 gadus vecu skolēnu norāda, ka kādreiz ir pamēģinājuši smēķēt cigaretes, 67,9% skolēnu kādreiz ir pamēģinājuši lietot tabakas izstrādājumus, bet 24,7% skolēnu jebkādus tabakas izstrādājumus ir lietojuši regulāri. Ūdenspīpi kopumā mēģinājuši smēķēt 40,7%, savukārt elektronisko cigareti – 27% skolēnu. Kopš 2011.gada būtiski ir palielinājies 14 un 15 gadus vecu zēnu īpatsvars, kuri pēdējā mēneša laikā vismaz vienu dienu smēķējuši elektronisko cigareti[[2]](#footnote-2). Ņemot vērā augstāk minētos datus, var secināt, ka jauniešiem ir relatīvi pieejami jaunie smēķēšanas produkti. Lai samazinātu šādu produktu pieejamību bērniem un pusaudžiem, likumā ir būtiski saglabāt definīciju, ka par bērna iesaistīšanu smēķēšanā (par ko tiek paredzēta administratīvā atbildība) ir uzskatāma arī izstrādājuma nodošana bērna rīcībā.  Ņemot vērā augstāk minēto, smēķēšanas ietekmes uz bērnu mazināšanai, kā arī sinhronizējot tabakas likumā iekļauto regulējumu un tajā noteiktos sabiedrības veselības aizsardzības principus, nepieciešams precizēt BTAL 48.panta redakciju.  **Elektronisko smēķēšanas ierīču darbības principi un ietekme uz veselību.**  Elektronisko smēķēšanas ierīču lietošana strauji izplatās  galvenokārt bērnu un jauniešu vidū. Saskaņā ar Pasaules Veselības organizācijas Starptautiskā jauniešu smēķēšanas pētījuma Latvijā 2014.gada aptaujas datiem2 kopumā 27% (2011.g. – 20,2%) 13-15 gadus vecu skolēnu ir mēģinājuši smēķēt elektronisko cigareti. Pieaugot skolēnu vecumam, palielinās to skolēnu īpatsvars, kuri ir mēģinājuši smēķēt elektronisko cigareti.  Elektronisko smēķēšanas ierīču šķidrumā ir trīs pamatsastāvdaļas: nikotīns, propilēnglikols un glicerīns.  Nikotīns ir viela ar plašu ietekmi, tostarp paaugstina asinsspiedienu un sirdsdarbības frekvenci, nomāc apetīti, var izraisīt sliktu dūšu un vemšanu. Ir pierādīts, ka nikotīns ir atkarību izraisoša viela. Lietojot to lielos daudzumos, nikotīns var būt bīstams dzīvībai, jo ir toksiska viela – pieaugušam cilvēkam aptuveni 50 mg nikotīna norīšana izraisa nāvi. Bērniem dzīvības apdraudējums tiek radīts jau pie 6 mg norīšanas[[3]](#footnote-3).  Propilēnglikols ir viela, kas tiek plaši lietota kosmētikas, medicīnas un pārtikas precēs. Lai arī ASV Pārtikas un zāļu administrācija (*U.S. Food and Drug Administration* (turpmāk – FDA)) propilēnglikolu klasificējusi kā lietošanai salīdzinoši drošu, ja tas tiek norīts, šobrīd trūkst informācijas par ietekmi uz veselību, ja tas tiek inhalēts plaušās. Tiek ziņots, ka pat īslaicīga personas pakļaušana propilēnglikola ietekmei iekštelpu gaisā var izraisīt acu un elpceļu kairinājumu. Tādējādi tiek palielināts iekaisuma un astmas risks. Sevišķi bīstami šāda produkta lietošana varētu būt personām ar tādām elpceļu saslimšanām kā astma, hroniska obstruktīva plaušu slimība (HOPS), bronhīts, pneimonija[[4]](#footnote-4).  Glicerīns ir plaši lietota viela pārtikas produktu, kosmētikas un farmakoloģisko preču ražošanā. Lai arī glicerīns tiek uzskatīts par nekaitīgu vielu ar zemu toksicitātes līmeni, ja tas tiek lietots orāli, nav pieejama pilnvērtīga informācija par tā ietekmi uz veselību, ja tas tiek inhalēts. Kādam pacientam novērota lipoīdā pneimonija, ko izraisījušas uz glicerīna bāzes veidotas eļļas, kas tiek lietotas elektroniskajās smēķēšanas ierīcēs. Pacientam simptomi izzuduši līdz ar elektronisko smēķēšanas ierīču lietošanas pārtraukšanu[[5]](#footnote-5).  Papildus pamatsastāvdaļām atsevišķās elektronisko smēķēšanas ierīču pārbaudēs ir atrastas vielas, kas ir raksturīgas tabakas izstrādājumiem. Piemēram, anabazīns un miosmīns, kas ir tabakā atrodami alkaloīdi un pēc savas ķīmiskās struktūras ir līdzīgi nikotīnam. Bažas rada pārbaudēs atrastais acetaldehīds un formaldehīds, kas var rasties glicerīna un propilēnglikola termiskas sadalīšanās rezultātā. Formaldehīds, kas ir kancerogēna viela, ir atrasta gan elektronisko cigarešu kārtridžos, gan izdalītajā tvaikā. Šobrīd pieejamie pētījumi liecina, ka elektronisko smēķēšanas ierīču izdalītajā tvaikā ir arī benzopirēns, silikāti un dažādu metālu daļiņas. Tāpat niķelis un hroms, kas ir kancerogēni, atrasti tādā pašā vai pat lielākā daudzumā kā tabakas izstrādājumu dūmos[[6]](#footnote-6).Šīm vielām nav drošu limitu, tāpēc nevar izslēgt, ka elektroniskās smēķēšanas ierīces palielina arī vēža risku[[7]](#footnote-7);[[8]](#footnote-8);[[9]](#footnote-9). Vēl kādās analīzēs secināts, ka kādas firmas elektronisko smēķēšanas ierīču šķidrums satur erektīlās disfunkcijas medikamentā CIALISesošu ķīmisku savienojumu *tadalafil,* kā arī recepšu medikamentu svara zaudēšanai – *rimonabant*[[10]](#footnote-10).  Pamatā šobrīd pieejamajos pētījumos par elektronisko smēķēšanas ierīču ietekmi uz veselību ir vērtēta elektronisko smēķēšanas ierīču lietošanas īstermiņa ietekme, jo produkts tirgū ir salīdzinoši neilgi. Kopš 2008.gada FDA ir saņēmusi 47 ziņojumus par elektronisko cigarešu lietošanas blaknēm[[11]](#footnote-11). Pie konstatētajām iedarbības sekām pēc 10 minūšu ilgas smēķēšanas ir pieskaitāms klepus (ziņoja 65% aptaujāto), kakla sāpes (ziņoja 68% aptaujāto), acu kairinājums (ziņoja 24% aptaujāto), reibonis (ziņoja 78% aptaujāto). Saņemtas arī sūdzības par sausu muti un galvassāpēm[[12]](#footnote-12);[[13]](#footnote-13). Turklāt pretēji ražotāju un izplatītāju paustajam, ir apliecinājums tam, ka elektroniskās smēķēšanas ierīces lietošanas rezultātā vidē izdalās vielu daļiņas ar diametru 2,5 mikrometri vai mazāku (PM2,5), kas nozīmē to, ka šīs vielas viegli var iekļūt elpceļos. Līdz ar to nav iespējams izslēgt apkārtējo pakļaušanu otrreizējai dažādu vielu ieelpošanai, kas izdalās ar elektronisko smēķēšanas ierīču tvaiku. |
| 3. | Projekta izstrādē iesaistītās institūcijas | Veselības ministrija. |
| 4. | Cita informācija | 2016.gadā 10.jūnijā stājās spēkā grozījumi Elektronisko plašsaziņas līdzekļu likumā, nosakot, ka elektroniskās cigaretes un uzpildes flakonus aizliegts reklamēt audio un audiovizuālos komerciālos paziņojumos. |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Bērni. |
| 2. | Tiesiskā regulējuma ietekme uz tautsaimniecību un administratīvo slogu | Sinhronizējot smēķēšanas ierobežošanas principus un ievērojot bērnu tiesības uz tīru, ar smēķēšanas dūmiem nepiesārņotu gaisu, tādējādi pēc iespējas maksimāli mazinot apdraudējumu bērnu un jauniešu populācijas veselībai, tiks iegūts, ka kopienas līmenī, sevišķi jauniešu populācijā tiek mazināts atkarības veidošanās risks, kā arī kancerogēnu un toksisku vielu papildu uzņemšanas risks. Tas ļaus ietaupīt veselības aprūpes finanšu resursus un ilgtermiņā pozitīvi ietekmēs valsts ekonomisko attīstību, saglabājot cilvēku veselību un darbaspējas. Noteikumu projekts nerada administratīvo slogu nevienai no iesaistītājām pusēm. |
| 3. | Administratīvo izmaksu monetārs novērtējums | *Projekts šo jomu neskar* |
| 4. | Cita informācija | Nav |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| *Projekts šo jomu neskar* |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Veselības ministrija atbilstoši MK 08.12.2015. protokola1 5.punktam ir izstrādājusi grozījumu Reklāmas likumā (VSS-297, 07.04.2016., prot.Nr.14., 18.§), paredzot tā 5.panta trešajā daļā noteikt, ka aizliegts izmantot bērnus alkoholisko dzērienu, tabakas izstrādājumu, augu smēķēšanas produktu, elektronisko smēķēšanas ierīču un elektronisko smēķēšanas ierīču uzpildes tvertņu reklāmā, kā arī adresēt alkoholisko dzērienu, tabakas izstrādājumu, augu smēķēšanas produktu, elektronisko smēķēšanas ierīču un elektronisko smēķēšanas ierīču uzpildes tvertņu reklāmu bērniem.  Tāpat izstrādāti grozījumi Latvijas Administratīvo pārkāpumu kodeksā, paredzot atbildību par pārkāpumiem attiecībā uz tabakas likumā atbilstošajām normām, t.i. par bērna iesaistīšanu smēķēšanā, kā arī par augu smēķēšanas produktu, elektronisko smēķēšanas ierīču vai to uzpildes tvertņu nodošanu bērna rīcībā. Grozījumi Latvijas Administratīvo pārkāpumu kodeksā izskatīti Tieslietu ministrijas izveidotajā Latvijas Administratīvo pārkāpumu kodeksa Pastāvīgajā darba grupā 2016.gada 16.jūnijā. |
| 2. | Atbildīgā institūcija | Veselības ministrija |
| 3. | Cita informācija | Nav |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| *Projekts šo jomu neskar* |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 2016.gada 29.martā Veselības ministrijas mājas lapā tika izsludināta informācija par sabiedriskās apspriedes norisi. |
| 2. | Sabiedrības līdzdalība projekta izstrādē | Ņemot vērā, ka pieteikumi sabiedriskai apspriedei un priekšlikumi netika saņemti, sabiedriskā apspriede tika atcelta. |
| 3. | Sabiedrības līdzdalības rezultāti | *Projekts šo jomu neskar* |
| 4. | Cita informācija | 2016.gada 31.martā likumprojekts konceptuāli atbalstīts Smēķēšanas ierobežošanas valsts komisijas sēdē. Papildus esošajiem grozījumiem tika piedāvāts grozīt BTAL 1.panta 11.punktu, ar nolūku paplašināt spēkā esošo regulējumu, kas nosaka, ka bērna pakļaušana tabakas dūmu iedarbībai pieskaitāma pie fiziskas vardarbības. Grozījums būtu papildinājis spēkā esošo regulējumu, nosakot, ka fiziska vardarbība ir bērna pakļaušana smēķēšanai paredzētu tabakas izstrādājumuvai augu smēķēšanas produktu dūmu, vai elektronisko smēķēšanas ierīču tvaiku iedarbībai, bet ne tikai tabakas dūmu iedarbībai. Tomēr augstāk minētais priekšlikums netika konceptuāli atbalstīts Smēķēšanas ierobežošanas valsts komisijas sēdē, līdz ar to tika svītrots no likumprojekta. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Valsts bērnu tiesību aizsardzības inspekcija; valsts un pašvaldību policija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | *Projekts šo jomu neskar* |
| 3. | Cita informācija | Nav |

Veselības ministre Anda Čakša

Vīza: Valsts sekretāra p.i. Kārlis Ketners

19.07.2016 13:29

2133

V.Lūsa, 67876099

[vieda.lusa@vm.gov.lv](mailto:vieda.lusa@vm.gov.lv)

A.Krūmiņa, 67876077

[alise.krumina@vm.gov.lv](mailto:alise.krumina@vm.gov.lv)

1. 26.04.2016. MK protokols Nr. 20 19.§ nosaka pagarināt uzdevuma izpildes termiņu līdz 2016. gada 30. septembrim. [↑](#footnote-ref-1)
2. Starptautiskais jauniešu smēķēšanas pētījums. 2014.gada aptauja Latvijā un tendences. [↑](#footnote-ref-2)
3. DKFZ 2013. Electronic cigarettes- an overview. German Cancer Research Center. [↑](#footnote-ref-3)
4. DKFZ 2013. Electronic cigarettes- an overview. German Cancer Research Center. [↑](#footnote-ref-4)
5. McCauley, L, Markin C & Hsomer D (2012) An unexpected consequence of electronic cigarette use. Chest 141: 1110-1113 [↑](#footnote-ref-5)
6. DKFZ 2013. Electronic cigarettes- an overview. German Cancer Research Center. [↑](#footnote-ref-6)
7. DKFZ 2013. Electronic cigarettes- an overview. German Cancer Research Center. [↑](#footnote-ref-7)
8. MHRA (2013) The Regulation of Nicotine Containing Products. [↑](#footnote-ref-8)
9. U.S. Food and Drug Administration (FDA). 2009. Evaluation of e-cigarettes. DPARFY-09-23, 4 May. [↑](#footnote-ref-9)
10. Hadwiger ME, Trehy ML, Ye W, Moore T, Allgire J, Westenberger B.Identification of amino-tadalafil and rimonabant in electronic cigarette products using high pressure liquid chromatography with diode array and tandem mass spectrometric detection. Journal of Chromatography 2010 Nov 26;1217(48):7547-55. [↑](#footnote-ref-10)
11. DKFZ 2013. Electronic cigarettes- an overview. German Cancer Research Center. [↑](#footnote-ref-11)
12. Etter JF, Bullen C. Electronic cigarete: users profile, utilization, satisfaction and perceived efficacy. Addiction 2011; 106: 2017-2028; Etter JF. Electronic cigaretes: a survey of users. BMC Public Health 2010; 10:231. <http://www.fda.gov/downloads/Drugs/ScienceResearch/UCM173250.pdf>; Siegel MB, Tanwar KL, Wood KS. Electronic cigaretes as a smoking-cesaation tool-results from an online survey. Am J Prev Med. 2011; 40: 472-475. [↑](#footnote-ref-12)
13. Siegel MB, Tanwar KL, Wood KS. Electronic cigaretes as a smoking-cesaation tool-results from an online survey. Am J Prev Med. 2011; 40: 472-475. [↑](#footnote-ref-13)